钦定古今图书集成/明伦汇编/宫闱典/第081卷 > 汉
## 钦定古今图书集成/明伦汇编/宫闱典/第081卷 > 汉

汉制，“公主所食曰邑。”

按《汉书百官表》：“列侯所食县曰国，皇太后、皇后、公主
所食曰邑。”

### 高祖十二年三月诏女子公主为列侯食邑者赐佩印及大第室

按《汉书高祖本纪》：“十二年三月诏曰：‘吾立为天子，帝
有天下，十二年于今矣。其有功者，上致之王，次为列
侯，下乃食邑。而重臣之亲或为列侯，皆令自置吏，得
赋敛；女子公主为列侯食邑者，皆佩之印，赐大第室；
吏二千石徙之长安，受小第室。入蜀汉定三秦者，皆
世世复。吾于天下贤士功臣可谓无负矣。其有不义’”，
背天子，擅起兵者，与天下共伐诛之。布告天下，使明
知朕意。

〈注〉《公羊传》曰：“天子嫁女于诸侯，必使诸侯同姓者主之，故谓之公主。”《百官表》：“列侯所食曰国皇后，公主所食曰邑帝姊妹曰长公主，诸王女曰翁主。”师古曰：“如说得之。天子不亲主婚，故谓之公主；诸王即自主婚，故谓女曰翁主。翁者，父也，言父主其婚也；亦曰王主，言王自主其婚也。或云公者比于上爵，或云主者妇人尊称，皆失之。”刘攽曰：“予谓公主之称，本出秦旧，男为公子，女为公主。古者大夫妻称主，故以公配之。若谓同姓主之，故谓之公主，则周之事秦不知用也。古之嫁女当如周，使大夫为主，可不谓之夫主乎？然则谓之王主者，犹言王子也；谓之翁主者，缘公而生耳。”

### 惠帝三年以宗室女为公主嫁匈奴单于

按：《汉书惠帝本纪》云云。

### 武帝后元二年昭帝即位益封鄂邑长公主

按《汉书昭帝本纪》：“后元二年二月，太子即皇帝位，谒
高庙。帝姊鄂邑公主益汤沐邑为长公主，共养省中。
秋七月，赐长公主及宗室昆弟各有差。”

### 昭帝始元元年益封鄂邑长公主万三千户

按：《汉书昭帝本纪》云云。

始元四年。夏六月。皇后见高庙。赐长公主钱帛
按《汉书昭帝本纪》云云。

### 成帝绥和二年哀帝即位诏有司议公主田宅及奴婢之数

按《汉书哀帝本纪》：绥和二年四月“丙午，太子即皇帝
位。六月，诏曰，制节谨度，以防奢淫，为政所先，百王不
易之道也。列侯、公主多畜奴婢，田宅亡限，与民争利，
百姓失职，重困不足，其议限列。有司条奏列侯、公主
名田不得过三十顷，奴婢百人，年六十以上，十岁以
下，不在数中。犯者以律论。诸名田畜奴婢过品，皆没
入县官。”

### 平帝元始四年定公主家令门尉属于宗伯

按：《汉书百官表》：“宗正，秦官，掌亲属，有丞。平帝元始四
年更名宗伯，属官有都司空令丞，内官长丞，又诸公
主家令、门尉皆属焉。”